ಅಪಘಾತ ಪ್ರಕರಣದ ಬಗ್ಗೆ ಚಾರ್ಜ್ಶೀಟ್ ಶರ್ಮಿಳಾ ಮಾಂಡ್ರೆ ಆರೋಪಿಯಲ್ಲ ಬೆಂಗಳೂರು: ಲಾಕ್ಡೌನ್ ಸಂದರ್ಭದಲ್ಲಿ ನಟಿ, ನಿರ್ಮಾಪಕಿ ಶರ್ಮಿಳಾ ಮಾಂಡ್ರೆ ರಾತ್ರಿ ವೇಳೆ ಜಾಲಿರೈಡ್ ಹೋಗಿ ಕಾರು ಅಪಘಾತಕ್ಕೀಡಾಗಿತ್ತು. ಈ ಪ್ರಕರಣ ಸಂಬಂಧ ಹೈಗ್ರೌಂಡ್ಸ್ ಟ್ರಾಫಿಕ್ ಪೊಲೀಸರು 4ನೇ ಎಸಿಎಂಎಂ ಟ್ರಾಫಿಕ್ ಕೋರ್ಟ್ಗೆ ಚಾರ್ಜ್ ಶೀಟ್ ಸಲ್ಲಿಕೆ ಮಾಡಿದ್ದಾರೆ. 32 ಪುಟಗಳ ಚಾರ್ಜ್ಶೀಟ್ನಲ್ಲಿ, ಕಾರು ಚಾಲಾಯಿಸುತ್ತಿದ್ದ ಡಾನ್ ಥಾಮಸ್ ಆರೋಪಿ. ಡ್ರೈವಿಂಗ್ ಸರಿಯಾಗಿ ಬರದಿದ್ರೂ ಅತೀ ವೇಗವಾಗಿ ಚಾಲನೆ ಮಾಡಿದ್ದು ಅಪಘಾತಕ್ಕೆ ಕಾರಣ ಅಂತ ನಮೂದಿಸಲಾಗಿದೆ. ಆದರೆ ಚಾರ್ಜ್ಶೀಟ್ನಲ್ಲಿ ಶರ್ಮಿಳಾ ಮಾಂಡ್ರೆ ಆರೋಪಿ ಅಲ್ಲ. ನಶೆಯಲ್ಲಿ ಅಪಘಾತವಾಗಿದೆ ಎಂದು ಈ ಕೇಸ್ ಸಾಕಷ್ಟು ಸದ್ದು ಮಾಡಿತ್ತು. ಆದ್ರೆ ಅಂದು ಕಾರಿನಲ್ಲಿದ್ದ ಶಿಫಾ ಜೋಹರ್, ಲೋಕೇಶ್ ಕುಮಾರ್, ನಿಖಿಲ್ ಮತ್ತು ಶರ್ಮಿಳಾ ಮಾಂಡ್ರೆಯನ್ನ ಪ್ರಕರಣದಿಂದ ಪೊಲೀಸರು ಕೈಬಿಟ್ಟಿದ್ದಾರೆ. ಆಗಿದ್ದೇನು? ಏಪ್ರಿಲ್ 4ರಂದು ಬೆಳಗಿನ ಜಾವ ವಸಂತನಗರದ ಆಂಡರ್ ಬ್ರಿಡ್ಜ್ ಬಳಿ ಶರ್ಮಿಳಾ ಮಾಂಡ್ರೆ ಹಾಗೂ ಅವರ ಸ್ನೇಹಿತರಿದ್ದ ಜಾಗ್ವಾರ್ ಕಾರು ಅಪಘಾತಕ್ಕೀಡಾಗಿತ್ತು. ಕಾರನ್ನ ಸ್ಥಳದಲ್ಲೇ ಬಿಟ್ಟು ಬೆಳಗ್ಗೆ 3 ಗಂಟೆ ವೇಳೆಗೆ ಗಾಯಾಳುಗಳು ಫೋರ್ಟೀಸ್ ಆಸ್ಪತ್ರೆಗೆ ತೆರಳಿ ಚಿಕಿತ್ಸೆ ಪಡೆದಿದ್ದರು. ಗಂಭೀರ ಗಾಯವಾಗಿದ್ರೂ ಶರ್ಮಿಳಾ ಮತ್ತು ಸ್ನೇಹಿತರು ಪ್ರಾಥಮಿಕ ಚಿಕಿತ್ಸೆಯನ್ನಷ್ಟೇ ಪಡೆದಿದ್ರು. ನಂತರ ಮಧ್ಯಾಹ್ನ 1:30ರ ವೇಳೆಗೆ ಯಶವಂತಪುರದ ಸ್ಪರ್ಶ ಆಸ್ಪತ್ರೆಯಲ್ಲಿ ಶರ್ಮಿಳಾ ದಾಖಲಾಗಿದ್ದರು. ಇದನ್ನ ತಿಳಿದು ಪೊಲೀಸರು ಆಸ್ಪತ್ರೆಗೆ ಹೋಗಿದ್ದರು. ಆದ್ರೆ ಅವರು ತಲುಪುವಷ್ಟರಲ್ಲಿ ಶರ್ಮಿಳಾ ಮಾಂಡ್ರೆ ವೈದ್ಯರ ಸಲಹೆ ಧಿಕ್ಕರಿಸಿ ಡಿಸ್ಚಾರ್ಜ್ ಆಗಿ ಹೊರಟುಹೋಗಿದ್ರು ನಂತರ ಏಪ್ರಿಲ್ 5ರಂದು ಹೆಬ್ಬಾಳದ ಆಸ್ಟ್ರಾ ಆಸ್ಪತ್ರೆಯಲ್ಲಿ ಶರ್ಮಿಳಾ ಕಾಣಿಸಿಕೊಂಡರು. ಈ ವೇಳೆ ಅಲ್ಲಿಗೆ ತೆರಳಿದ ಹೈಗ್ರೌಂಡ್ಸ್ ಟ್ರಾಫಿಕ್ ಪೋಲೀಸರಿಗೆ, ಶರ್ಮಿಳಾ ಹೇಳಿಕೆ ಪಡೆಯದಂತೆ ಆಸ್ಪತ್ರೆಯ ವೈದ್ಯರು ತಡೆದಿದ್ದರು. ಬಳಿಕ ಏಪ್ರಿಲ್ 6ನೇ ತಾರೀಖು ಪೊಲೀಸರಿಗೆ ಸಿಕ್ಕ ಶರ್ಮಿಳಾ ಮಾಂಡ್ರೆ, ಆಸ್ಪತ್ರೆಯಲ್ಲಿ ಘಟನೆ ಬಗ್ಗೆ ಹೇಳಿಕೆ ನೀಡಿದ್ದರು. ಮತ್ತೊಂದಡೆ ಶರ್ಮಿಳಾ ಸ್ನೇಹಿತ ಲೊಕೇಶ್ ಸ್ಪರ್ಶಾ ಆಸ್ಪತ್ರೆಯಲ್ಲಿ ಚಿಕಿತ್ಸೆ ಪಡೆಯುತ್ತಿದ್ದರು. ಇದರ ಮಧ್ಯೆ ನಗರದಲ್ಲಿ ನಾರ್ಕೋಟಿಕ್ಸ್ ಕಂಟ್ರೋಲ್ ಬ್ಯೂರೋ ಅಧಿಕಾರಿಗಳು ಡ್ರಗ್ಸ್ ಜಾಲವನ್ನ ಬಯಲಿಗೆಳೆದಿದ್ದು, ಶರ್ಮಿಳಾ ಅಪಘಾತ ಪ್ರಕರಣ ಮತ್ತೆ ಮುನ್ನೆಲೆಗೆ ಬಂದಿತ್ತು. ಮಾಧ್ಯಮಗಳ ಮುಂದೆ ಪ್ರಕರಣದ ತನಿಖೆ ಏನಾಯ್ತು ಅಂತಾ ನಿರ್ದೇಶಕ ಇಂದ್ರಜಿಕ್ ಲಂಕೇಶ್ ಪ್ರಶ್ನಿಸಿದ್ದರು. ಅಪಘಾತದ ಸಂದರ್ಭದಲ್ಲಿ ಒಂದು ವೇಳೆ ಮತ್ತಿನಲ್ಲಿದ್ರೆ 12 ಗಂಟೆಯೊಳಗೆ ರಕ್ತ ಪರೀಕ್ಷೆ ಮಾಡಲಾಗುತ್ತೆ. ಆದ್ರೆ ಈ ಪ್ರಕರಣದಲ್ಲಿ ಶರ್ಮಿಳಾ ಹಾಗೂ ಸ್ನೇಹಿತರು ಪೊಲೀಸರಿಗೆ ಸಿಕ್ಕಿದ್ದು ಬರೋಬ್ಬರಿ ಮೂರು ದಿನಗಳ ಬಳಿಕ. ಅಲ್ಲದೇ ಎರಡೆರಡು ಬಾರಿ ಪೊಲೀಸರು ಆಸ್ಪತ್ರೆಗೆ ಹೋಗುವಷ್ಟರಲ್ಲಿ ಶರ್ಮಿಳಾ ಅಲ್ಲಿಂದ ಹೊರಟುಹೋಗಿದ್ದರು. ಒಂದು ಆಸ್ಪತ್ರೆಯಿಂದ ಇನ್ನೊಂದು ಆಸ್ಪತ್ರೆಗೆ ಶರ್ಮಿಳಾ ಶಿಫ್ಟ್ ಆಗಿದ್ದರಿಂದ ಘಟನೆ ಬಗ್ಗೆ ಪೊಲೀಸರಿಗೆ ಹೇಳಿಕೆ ಕೊಡಲು ಆಗಲಿಲ್ಲ. ಅಲ್ಲದೇ ಎರಡನೇ ದಿನ ಆಸ್ಟ್ರಾ ಆಸ್ಪತ್ರೆಯಲ್ಲಿ ಹೇಳಿಕೆ ಪಡೆಯಲು ವೈದ್ಯರು ಬಿಡಲಿಲ್ಲ. ತಡವಾಗಿ ಸಿಕ್ಕಿದ್ದರಿಂದ ಪ್ರಕರಣದಲ್ಲಿ ಆರೋಪಿಗಳ ರಕ್ತ ಪರೀಕ್ಷೆ ನಡೆಯಲೇ ಇಲ್ಲ. NewsFirst Live ಸದ್ಯ ಮೂಡುವ ಅನುಮಾನಗಳು: ಇನ್ನೂ ಲಾಕ್ಡೌನ್ ಇದ್ದರೂ ಶರ್ಮಿಳಾ ಸ್ನೇಹಿತರ ಜೊತೆ ಹೊರಬಂದಿದ್ದೇಕೆ.? ಕೋವಿಡ್ ಪಾಸ್ ಪಡೆದು ನೈಟ್ ರೌಂಡ್ಸ್ ಮಾಡ್ತಿದ್ರಾ ಶರ್ಮಿಳಾ ಮಾಂಡ್ರೆ.? ಘಟನೆ ನಡೆದು ಮೂರು ದಿನಗಳ ಕಾಲ ಆಸ್ಪತ್ರೆಯಿಂದ ಆಸ್ಪತ್ರೆಗೆ ಜಿಗಿದಿದ್ದೇಕೆ ಶರ್ಮಿಳಾ..? ಪೊಲೀಸರ ತನಿಖೆಗೆ ಸಹಕರಿಸದೇ ಓಡಾಟ ಮಾಡಿದ್ರಾ.? ವೈದ್ಯರ ಸಲಹೆ ಧಿಕ್ಕರಿಸಿ ಸ್ಪರ್ಶಾ ಆಸ್ಪತ್ರೆಯಿಂದ ಡಿಸ್ಚಾರ್ಜ್ ಆಗಿದ್ದು ಏಕೆ.? ಫೋರ್ಟಿಸ್ ಆಸ್ಪತ್ರೆಯಲ್ಲಿ ರಕ್ತದ ಮಾದರಿ ತೆಗೆದುಕೊಳ್ಳುಲು ಮುಂದಾಗಿದ್ದು ಸತ್ಯವೇ.? ಅಂದು ಮಾಡಿದ ಪಾರ್ಟಿಯ ಕುರುಹುಗಳು ಸಿಗಬಾರದೆಂದು ಮೂರು ದಿನ ಕಣ್ಣಾಮುಚ್ಚಾಲೆ ಆಡಿದ್ರಾ.? ಒಂದು ವೇಳೆ ರಕ್ತ ಪರೀಕ್ಷೆ ಆಗಿದ್ರೆ ಏನು ಪತ್ತೆ ಆಗ್ತಾ ಇತ್ತು.? ಈ ಎಸ್ಕೇಪ್ ಆಟದಲ್ಲಿ ಮತ್ತಿನ ವಿಚಾರ ಮುಚ್ಚುವ ಪ್ರಯತ್ನ ನಡೆದಿತ್ತಾ..? ಅಲ್ಲದೇ ಅಪಘಾತ ನಡೆದಿದ್ದು ಜಯನಗರ ಅಂತಾ ಸುಳ್ಳು ಹೇಳಿಕೆ ನೀಡಿದ್ದೇಕೆ.? ಈ ಕಾರಣಗಳಿಂದಲೇ ವೀಕ್ ಆಗಿದೆಯಾ ಚಾರ್ಜ್ ಶೀಟ್.?